‘Uitsprake oor grondhervorming bewys gevaarlike dubbele standaarde’Foto: Magda Ehlers/Pexels.com President Cyril Ramaphosa se onderneming dat die Zoeloe-koning se Ingonyama-trustgronde nie beskou word as deel van die proses van onteiening sonder vergoeding nie, skep gevaarlike dubbele standaarde oor die aangeleentheid. Só sê Pieter Groenewald, leier van die VF Plus, Sondag in ’n verklaring gesê. Groenewald meen dat, Zweli Mkhize, minister van samewerkende regering en tradisionele aangeleenthede, se uitsprake dat swart mense en tradisionele leiers uitgesluit is van die beoogde proses van onteiening sonder vergoeding, wys die ware kleure van die ANC dat onteiening sonder vergoeding eintlik gemik is teen wit mense. “Hierdie stellings openbaar die ANC se voorheen verskuilde agenda om net sekere eiendom op ŉ selektiewe grondslag te teiken,” het Groenewald gesê. Maroela Media het Saterdag berig Mkhize het gesê die regering wil dit duidelik stel dat wanneer hy van onteiening praat, hy nie verwys na die 13% wat deur tradisionele leiers en swart mense besit word nie. “Ons benadruk dat die eienaarskap van die 13% nie betwis word nie,” het Mkhize gesê. Groenewald het gesê hy het in die parlement met pres. Ramaphosa se begrotingspos-debat juis gevra wie beskou die president as die “onregmatige eienaars” van wie grond afgeneem gaan word aangesien hy gesê het grond gaan teruggegee word aan die “regmatige eienaars”. “Nou is dit duidelik dat wit mense se eiendom geteiken word. Dit is onbillik, onregverdig en totaal onaanvaarbaar. Die oplossing is eenvoudig, en dit is dat die ANC die hele proses van onteiening sonder vergoeding moet laat vaar.” Groenewald meen verder dit word nou ook duidelik dat die ANC die onteieningskwessie gebruik as politieke propaganda vir die komende algemene verkiesing aangesien hy beloftes van vrywaring maak teenoor moontlike ondersteuners en kiesers. “Onteiening sonder vergoeding kan nie selektief toegepas word soos dit die regering van die dag behaag nie.”